Rozhodnutie Rady
z 26. februára 1996,
ktoré sa týka uzatvorenia Dohovoru o ochrane Álp (Alpský dohovor)
(96/191/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 130s ods. 1 v spojení s článkom 228 ods. 2 a 3 prvým pododsekom,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže Komisia bola v mene spoločenstva zapojená do rokovaní s cieľom uzatvorenia Dohovoru o ochrane Álp (Alpský dohovor); keďže dohovor bol v mene spoločenstva podpísaný 7. novembra 1991;
keďže uzatvorenie dohovoru tvorí súčasť zapojenia sa spoločenstva do medzinárodných aktivít zameraných na ochranu životného prostredia, ktoré odporučila Rada rezolúciou zo 16. decembra 1992 o piatom akčnom programe Európskych spoločenstiev pre životné prostredie;
keďže ochrana Álp je dôležitou úlohou pre všetky členské štáty vzhľadom na cezhraničný charakter hospodárskych, sociálnych a ekologických problémov v oblasti Álp;
keďže spoločenstvo by preto malo schváliť uvedený dohovor;
keďže s cieľom umožniť rýchle nadobudnutie účinnosti tohto dohovoru je potrebné, aby mohli členské štáty, ktoré podpísali uvedený dohovor, ukončiť svoje postupy ratifikácie, prijímania alebo schvaľovania, ktoré sa týkajú uvedeného dohovoru, pokiaľ možno čo najskôr, s cieľom umožniť spoločenstvu a týmto členským štátom uložiť svoje listiny o ratifikácii, prijatí alebo schválení,
ROZHODLA TAKTO:
Článok 1
Dohovor o ochrane Álp (Alpský dohovor) sa týmto schvaľuje v mene Európskeho spoločenstva.
Znenie dohovoru je pripojené k tomuto rozhodnutiu.
Článok 2
Predseda Rady je týmto oprávnený vymenovať osobu/-y splnomocnenú/-é na uloženie, v mene spoločenstva, listín o schválení spolu s Rakúskou republikou v súlade s článkom 12 dohovoru.
V Bruseli 26. februára 1996